Diari Oficial de la Generalitat Valenciana


Sumari del DOGV 3012, del 12-06-1997 (1997/7544)

ACORD de 9 d'abril de 1997, de la Comissió Territorial d'Urbanisme de Castelló, relatiu a la modificació puntual del Pla General d'Ordenació Urbana de l'Alcora, sobre trasllat del vial en la zona industrial 4B, amb l'observació que únicament s'admetran els girs a la dreta en la connexió del nou vial amb la carretera CV-16 (antiga C-232).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3012

Data del DOGV
:   12-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7544


Data del document
:   09-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 9 d'abril de 1997, de la Comissió Territorial d'Urbanisme de Castelló, relatiu a la modificació puntual del Pla General d'Ordenació Urbana de l'Alcora, sobre trasllat del vial en la zona industrial 4B, amb l'observació que únicament s'admetran els girs a la dreta en la connexió del nou vial amb la carretera CV-16 (antiga C-232).
  
La Comissió Territorial d'Urbanisme, en la sessió del dia 9 d'abril de 1997, va adoptar l'acord següent:
  
Vist l'expedient relatiu a la modificació del Pla General de l'Alcora sobre trasllat de vial, i de conformitat amb els següents:
  
  
Antecedents
  
  
Primer
  
El ple de l'Ajuntament de l'Alcora va acordar exposar al públic la modificació el 12 de novembre de 1996, cosa que es va dur a terme mitjançant d'anuncis inserits en el periòdic Levante, de Castelló, de 22 de novembre de 1996 i en el Diari Oficial de la Generalitat Valenciana, núm. 2.891, de 17 de desembre de 1996. Transcorregut el període d'informació al públic, durant el qual no s'hi van formular al·legacions, el ple de l'Ajuntament en va aprovar provisionalment la modificació el 4 de març de 1997.
  
El 19 de setembre de 1996 el director general d'Urbanisme i Ordenació Territorial va emetre un informe previ.
  
L'1 d'octubre de 1996, l'Oficina del Pla de Carreteres de la Conselleria d'Obres Públiques, Urbanisme i Transports va emetre un informe.
  
  
Segon
  
El projecte consta de memòria i plànols.
  
  
Tercer
  
L'objecte de la modificació és traslladar la ubicació d'un vial de 16 metres d'amplària emplaçat en la zona industrial 4B del sòl urbà de l'Alcora.
  
El vial previst en el pla, no executat, passa entre dues instal·lacions industrials de la mercantil Cerámicas Vives, SA, i, per raons de topografia, és de molt dificultosa execució; a la vegada, aquest vial impedeix la unió de les dues instal·lacions, la connexió que permet una explotació més racional de la indústria.
  
D'altra banda, l'Ajuntament ha instal·lat recentment un col·lector d'aigües residuals, el qual no s'ha pogut instal·lar en el vial previst en el pla per motius de cota, sinó que s'ha col·locat en el lloc en què ara es traslladaria el vial.
  
Així, segons la memòria de la modificació, amb el trasllat del vial s'aconsegueix englobar el col·lector ja instal·lat en la xarxa viària, es permet una millor connexió entre les dues instal·lacions industrials i també s'aconsegueix un menor cost d'execució del nou vial.
  
  
Fonaments de dret
  
  
Primer
  
La tramitació ha sigut correcta de conformitat amb els articles 38 i concordants de la Llei 6/1994, de 15 de novembre, Reguladora de l'Activitat Urbanística (LRAU).
  
  
  
Segon
  
La documentació està completa a l'efecte del compliment de l'article 27 de la LRAU.
  
  
  
Tercer
  
Tal i com es va assenyalar en l'informe previ de 19 de setembre de 1996, tenint en compte el contingut de la modificació (simple desplaçament d'un vial en sòl urbà, sense augment d'aprofitament), i segons l'article 40 de la LRAU, la modificació únicament podia trobar dificultats en l'aprovació autonòmica per la incidència que el canvi de vial poguera tenir a la carretera de titularitat autonòmica CV-16 (antiga C-232). Resulta, doncs, decisiu en aquest cas el contingut de l'informe de L'oficina del Pla de carreteres d'1 d'octubre de 1996.
  
  
En el seu informe, l'Oficina del Pla de carreteres assenyala el següent:
  
1. No hi ha cap impediment per part d'aquest servei en la supressió del vial.
  
2. En relació amb la nova ubicació del vial cal indicar que el punt de connexió amb la carretera CV-16 (antiga C-232) se situa als voltants d'una revolta de radi reduït. Per això encara que no hi haja impediment al vial en el moment de l'execució s'hauran d'establir les limitacions d'accés des de la carretera que garantisquen la seguretat vial del trànsit. En qualsevol cas, únicament seran possibles els moviments cap a la dreta en la connexió d'aquest vial del sector urbà amb la carretera.
  
3. Examinada la xarxa viària de la zona es considera que la funció del vial suprimit no serà exercida convenientment, per culpa, principalment, de les dificultats de connexió, pel nou vial proposat. Això estimem convenient que, a partir de la supressió del vial sol·licitada, es redefinisca l'estructura viària del sector en la línia de definir un nou vial que connecte directament amb la rotonda prevista en el PGOU en la CV-16. Aquesta solució, a més de no presentar cap tipus de problema de seguretat vial, facilitaria tots els moviments i, fins i tot, milloraria la connexió entre els sectors industrials situats als dos marges de la carretera.
  
  
La tercera de les qüestions plantejades en l'informe fa referència a un criteri d'oportunitat no directament relacionat amb les competències derivades de la titularitat de la carretera, per això no pot servir d'obstacle a una resolució d'aprovació. Si es refereixen a qüestions pròpies de la competència de l'òrgan gestor de les carreteres les dues primeres.
  
Segons l'article 40.1.B de la LRAU, l'aprovació autonòmica definitiva de plans municipals, podrà formular objeccions a aquesta, entre d'altres supòsits, per a assegurar que el model escollit pel municipi no satura les infraestructures supramunicipals o desvirtua la funció que li és pròpia. La Llei 6/1991, de 27 de març, de Carreteres de la Comunitat Valenciana, atribueix en l'article 38 a l'administració titular de la carretera la competència per a establir els accessos i els encreuaments del sistema viari, i el planejament, segons l'article 27.3 d'aquesta llei, haurà de contenir les disposicions relatives per a garantir la intersecció amb el sistema viari autonòmic. De tot això es desprèn que l'ordenació concreta de l'accés des de la carretera autonòmica haurà de complir els condicionats establies per l'Oficina del Pla de Carreteres, i que aquests condicionants podran fonamentar una resolució autonòmica d'aprovació definitiva del pla de modificació del document provisionalment aprovat per l'Ajuntament.
  
D'aquesta manera, procedeix aprovar definitivament la modificació amb l'observació que, en l'execució del vial, haurà de complir-se la condició assenyalada en l'informe de l'Oficina del Pla de Carreteres que només es permetran els moviments cap a la dreta en la connexió del nou vial amb la carretera CV-16.
  
  
Quart
  
De conformitat amb els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre'n la proposta a dictamen previ de la Comissió Territorial de Urbanisme, dictamen que, en el cas de municipis menors de 50.000 habitants, tindrà directament efectes de resolució d'execució.
  
Per tot el que s'ha exposat, la Comissió Territorial d'Urbanisme acorda aprovar definitivament la modificació del Pla General de l'Alcora sobre trasllat de vial en la zona industrial 4B, amb l'observació que únicament s'admetran els girs cap a la dreta en la connexió del nou vial amb la carretera CV-16 (antiga C-232).
  
  
Contra l'anterior acord, que no posa fi a la via administrativa, es pot interposar recurs ordinari, en el termini d'un mes, davant del conseller d'Obres Públiques, Urbanisme i Transports, sense perjudici d'utilitzar qualsevol altra via de recurs que s'estime procedent".
  
  
Castelló, 9 d'abril de 1997.- El secretari de la Comissió Territorial d'Urbanisme: Joaquín Llidó Silvestre.